Julia Butterfly Hill

Julia Lorraine ”Butterfly” Hill (s. 18. helmikuuta 1974 Mount Vernon, Missouri, Yhdysvallat) on yhdysvaltalainen ympäristöaktivisti, joka eli vuosina 1997–1999 yhtäjaksoisesti 738 päivää pienellä tasanteella korkealla Luna-nimisessä punapuussa estääkseen sen kaatamisen. Hänen ansiostaan Pacific Lumber Company lupasi olla hakkaamatta metsää noin hehtaarin alueelta Lunan ympäriltä. Hill on perustanut myös ympäristöjärjestöjä ja protestoinut muun muassa Ecuadorissa öljyputkea ja Yhdysvalloissa Irakin sotaa vastaan.

Nuoruus 
Julia Hill syntyi 1974 Missourin Mount Vernonissa. Hänen vanhempansa olivat perustaneet kirkon Pennsylvanian Harrisburgiin, missä he asuivat vuoteen 1984. Julia aloitti koulun Harrisburgissa, ja kolmannesta kahdeksanteen luokkaan hän kävi kotikoulua.

Hill kävi Arkansasin osavaltionyliopistoa, ja 18-vuotiaana hän perusti isänsä kanssa ravintolan Arkansasin Jonesboroon, mihin perhe oli muuttanut kuusi vuotta aiemmin. Hill muutti 20-vuotiaana Fayettevilleen, missä työskenteli ravintoloissa ja baareissa.

738 päivää Luna-punapuussa 
Hill joutui 1996 vakavaan auto-onnettomuuteen. Hän sai aivovamman ja joutui seuraavan vuoden kuntoutumaan. Samalla hän alkoi pohtia elämänsä merkitystä. Hill oli kesäkuussa 1997 ystäviensä kanssa vaeltamassa Kalifornian pohjoisosien punapuumetsissä, ja hänelle syntyi siellä voimakas tarve ryhtyä suojelemaan viimeisiä punapuita.

Hill hakeutui marraskuussa 1997 ympäristöaktivistien mukaan Humboldtin piirikuntaan, missä oli tarkoitus protestoida metsänhakkuita vastaan. Aktivistit istuivat vuorollaan noin tuhat vuotta vanhassa ja 60 metriä korkeassa punapuussa, joka sai nimekseen Luna. Hill otti tuolloin monien muiden aktivistien tapaan ”metsänimen” ja kutsui itseään nimellä ”Butterfly” (’Perhonen’).

Hill aloitti oman vuoronsa 10. joulukuuta 1997, ja hän oli puussa lopulta 738 päivää. Se oli aktivistiennätys, sillä edellinen ennätys oli 90 päivää. Hillin oli alkujaan ollut tarkoitus toimia itsenäisesti, mutta pian hän huomasi, että tarvitsi muiden apua pärjätäkseen puussa. Hill sai varusteita ja ruokaa muun muassa Earth First! -järjestöltä. Hillin ”asunto” oli yli kahden vuoden ajan korkeassa puussa tasanne, jonka mitat olivat 1,8×2,4 metriä ja joka oli suojattu vain pressuin. Sään lisäksi häntä rasittivat Pacific Lumber Companyn yritykset saada hänet alas puusta. Yritys häiritsi Hilliä muun muassa valonheittimin ja kovaäänisten avulla.

Hillin yli kahden vuoden urakka päättyi 18. joulukuuta 1999, kun Pacific Lumber suostui olemaan kaatamatta Lunaa ja puita noin hehtaarin alueelta sen ympäriltä. Sopimukseen kuului myös 50 000 dollarin lahjoitus Humboldtin osavaltionyliopistoon kestävän metsätalouden tutkimukseen.

Lunan jälkeen 
Hill oli vuonna 1999 perustamassa Circle of Life Foundationia, jonka päämääränä on muuttaa ihmisen toimintaa luontoa kohtaan. Hän julkaisi seuraavana vuonna kokemuksistaan istumaprotestista kirjan The Legacy of Luna.

Hill jatkoi protesteja myös Lunan jälkeen. Hänet karkotettiin 2002 Ecuadorista, kun hän oli vastustamassa Occidental Petroleumin uutta öljylinjaa alkuperäisasukkaiden maiden halki. Hill osallistui 2003 myös Irakin sotaa vastustaneeseen verojen maksuboikottiin. Hän istui puussa vuonna 2006 Los Angelesissa suojellakseen maahanmuuttajaviljelijöiden oikeuksia.

Lähteet

Aiheesta muualla 

Hillin kotisivut 

Yhdysvaltalaiset ympäristöaktivistit
Vuonna 1974 syntyneet
Elävät henkilöt